**J a v a s l a t**

**a Györffy István Nagykun Múzeum 2020. évi munkatervének**

**jóváhagyására**

Tisztelt Képviselő-testület!

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény rögzíti a települési önkormányzatok közművelődési feladatait. A hivatkozott törvény 50.§ (2) bekezdésének a) pontja alapján a fenntartó hagyja jóvá az általa fenntartott intézmény éves munkatervét.

A Györffy István Nagykun Múzeum 2020. évi munkaterve az alapító okiratában meghatározottak, az önkormányzat közművelődési feladatairól szóló 23/2007 (VI. 1.) önkormányzati rendelete, a múzeum alapvető szakmai feladatai és a közművelődés terén kialakult hagyományok alapján készült el.

A múzeum meghatározott szakmai feladatai:

* a gyűjtemény gyarapítása, szakszerű megőrzése, a tudományos feldolgozás, illetve a nagyközönségnek való bemutatás,
* a muzeális gyűjtemény sokrétű bemutatása, a valódi értékek bemutatása, átadása a különböző programokon,
* a fő programok és a múzeumpedagógiai tervek megvalósítása során kiemelt figyelmet fordít arra, hogy az minden korosztályhoz eljusson,
* a Karcagi Hírmondó megjelentetése,
* a Karcagi Települési Értéktár Bizottság munkájának szervezése.

A javaslatot az Oktatási, Kulturális és Sport Bizottság, valamint az Idegenforgalmi, Társadalmi és Külkapcsolati Bizottság megtárgyalta és elfogadásra javasolja.

 Kérem a javaslat megvitatását és az alábbi határozat meghozatalát.

**………/2020. (II. 27.) „kt." sz. határozat**

**a Györffy István Nagykun Múzeum 2020. évi munkatervének jóváhagyásáról**

Karcag Városi Önkormányzat Képviselő-testülete (továbbiakban: Képviselő-testület) az Alaptörvény 32. cikk (1) bekezdés b) pontjában biztosított jogkörében, a Magyarország helyi önkormányzatairól szóló 2011. évi CLXXXIX törvény 10. § (1) bekezdésében, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 50.§ (2) bekezdésének a) pontjában biztosított feladatkörében eljárva az alábbiak szerint dönt:

1.) A Képviselő-testület a Györffy István Nagykun Múzeum 2020. évi munkatervét a határozat melléklete szerint jóváhagyja.

Erről értesülnek:

1. Karcag Városi Önkormányzat Képviselő-testületének tagjai, lakóhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcag Városi Önkormányzat Aljegyzője, helyben
5. Karcagi Polgármesteri Hivatal Költségvetési, Gazdálkodási és Kistérségi Iroda, helyben
6. Karcagi Polgármesteri Hivatal Nagyné Major Mária intézményi és civil kapcsolatok ügyintézője, helyben
7. Györffy István Nagykun Múzeum Karcag, Kálvin u. 4.

Karcag, 2020. február 13.

(: dr. Nagy Molnár Miklós:)

 múzeumigazgató

*………/2020. (II. 27.) „kt." sz. határozat melléklete*



**A GYÖRFFY ISTVÁN NAGYKUN MÚZEUM**

**2020. ÉVI MUNKATERVE**

**I. Bevezetés**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény rögzíti a települési önkormányzatok közművelődési feladatait. A hivatkozott törvény 50.§ (2) bekezdésének a) pontja alapján a fenntartó hagyja jóvá az általa fenntartott muzeális intézmény éves munkatervét. A Györffy István Nagykun Múzeum munkaterve az 51/2014. (XII. 10.) EMMI rendelet (a múzeum, valamint az országos szakkönyvtár és a megyei könyvtár éves munkatervéhez szükséges szakmai mutatókról) alapján készült.

A Györffy István Nagykun Múzeum alapvető feladata a műtárgyak gyűjtése, a gyűjteménygyarapítás, a gyűjteményben található műtárgyi állomány megőrzése, tudományos feldolgozása és bemutatása. A bemutatás során a hangsúlyt az ismeretátadásra helyezzük. Az ismeretátadásban legfőbb fórumunk az állandó kiállítások mellett az időszaki kiállítások szervezése és rendezése, valamint a múzeumpedagógiai, múzeumandragógiai foglalkozások, programok szervezése, rendezése. Munkánk során a városi, megyei és országos társintézmények mellett a kulturális terület egyéb képviselőivel, a civil szervezetekkel, illetve az idegenforgalmi ágazattal is szoros kapcsolatokat tartunk fenn.

A múzeum feladatai közé tartozik a Karcagi Hírmondó szerkesztése és kiadása is, ennek megfelelően a Györffy István Nagykun Múzeum egyéb kiadói tevékenységet is folytat.

Ugyancsak a Györffy István Nagykun Múzeum látja el a Karcagi Értéktár kezelésének feladatait is. A Karcagi Értéktár Bizottság 2020-ban is a múzeum keretei között, de külön munkaterv alapján működik.

**II. Az intézmény struktúra, személyi feltételek**

**1. Intézményi struktúra**

A Karcag Városi Önkormányzat 38/2015. (II.26.) „kt.”sz. határozatának értelmében az intézmény keretében működnek az alábbi telephelyek:

* Kántor Sándor Fazekasház, Karcag, Erkel Ferenc u. 1.
* Nagykunsági Tájház, Karcag, Jókai u. 16.
* Orvos- és Patikatörténeti Kiállítás, Karcag, Széchenyi sgt. 45.
* Szélmalom, Karcag, Vágóhíd út 22.
* Karcagi Hírmondó Szerkesztősége, Karcag, Bajcsy-Zsilinszky u. 6.
* Györffy István Nagykun Múzeum raktára, Karcag, Fürdő út 14.

Az intézmény feladatkörének bővülése miatt az Önkormányzat a 21/2015. (VIII.31.) „kt.” sz. határozatával elfogadta Györffy István Nagykun Múzeum Szervezeti és Működési szabályzatát, amelyben az intézmény feladatköre az alábbiak szerint került meghatározásra:

a gyűjtemény gyarapítása, szakszerű megőrzése, a tudományos feldolgozás, illetve a nagyközönségnek való bemutatás.

* + - * a muzeális gyűjtemény sokrétű bemutatása a valódi értékek bemutatása, átadása, a különböző programokon,
			* a fő programok és a múzeumpedagógiai tervek megvalósítása során kiemelt figyelmet fordít arra, hogy az minden korosztályhoz eljusson.
			* a városi hetilap megjelentetése
			* a Karcagi Települési Értéktár Bizottság munkájának szervezése

**2. Személyzeti helyzet**

*Györffy István Nagykun Múzeum*

A múzeumban az engedélyezett álláshelyek száma: 6,75.

A múzeumban jelenleg *5 fő teljes munkaidős* munkatárs dolgozik az alábbi megoszlásban: *1 fő néprajzkutató* (múzeumigazgató), *1 fő történész-művelődésszervező, 1 fő múzeumpedagógus*, *1 fő gyűjteménykezelő, 1 fő teremőr, 1 fő takarító*. valamint *1 fő részmunkaidős takarító-hivatalsegéd.*

A zökkenőmentes nyitva tartás és folyamatos látogathatóság megtartása érdekében a múzeumhoz tartozó kiállítóhelyeken a teremőri, illetve gondnoki feladatok ellátására május 1-től szeptember 30-ig tervezzük *2 fő* részmunkaidős munkatárs megbízási szerződéssel történő alkalmazását.

*Karcagi Hírmondó Szerkesztősége*

A szerkesztőségben engedélyezett álláshelyek száma: 5.

A szerkesztőségnek jelenleg *4 fő főállású* munkatársa van: *1 fő* főszerkesztő, *1 fő* újságíró, *1 fő* adminisztrátor, *1 fő* tördelő. A lap *3 fő külsős* munkatársat foglalkoztat megbízási szerződéssel, tudósítói munkakörben.

**III. Szolgáltatási feladatok**

**1. Közönségkapcsolatok**

*Ismeretterjesztő előadások*

2020 márciusában a Debreceni Egyetem Bölcsészettudományi Karával közösen *történeti* konferenciát szervezünk, amelynek fő témája a Trianoni békeszerződés és annak utóélete. (Felelős: dr. Nagy Molnár Miklós igazgató.)

**2. Köznevelési hasznosítás**

*A gyűjteményre és a kiállításokra alapozott múzeumpedagógiai foglalkozások*

– 2020-ban tervezzük folytatni a korábbi években megindított programjainkat, amelyeket újabbakkal egészítünk ki:

* *Népi díszítőművészet Karcagon*
* „*Szántottam, vetettem ...”* Határhasználat a Nagykunságban
* *Pásztorélet a Nagykunságban*
* *„Rend a lelke mindennek!”* Lakberendezés a Nagykunságban
* *„Lóháton a kunok útján”*
* *„FlorArt – a szikes puszta virágai”*

– A programok célja a korábban megkezdett múzeumpedagógiai foglalkozások további kiszélesítése az óvodákkal és az általános iskolák diákjaival. Emellett tervezzük, hogy a középiskolásokat is jobban bevonjuk a múzeumpedagógiai programjainkba.

– A múzeumhoz tartozó külső kiállítóhelyeken május 1. után szintén tervezünk múzeumpedagógiai programokat, amelyek megvalósításában jól ki tudjuk használni a zárt, tágas és árnyas udvar adta lehetőségeket is.

– A Kántor Sándor Fazekasházban elkészült a fazekasműhely, amelynek berendezése után az agyagos foglalkozásokat (korongozás, írókázás) foglalkozásokat is jobban meg tudjuk valósítani.

– Az évek során bevett gyakorlatnak számító *Múzeumi Barangoló* programot 2020 őszén a Madarász Imre Egyesített Óvoda tagóvodáinak nagycsoportos gyermekei részvételével ismét tervezzük megrendezni.

(Felelős: múzeumpedagógus és történész-művelődésszervező)

**3. Hozzáférés**

*Kutatószolgálatot igénybe vevő kutatók és a kutatási alkalmak*

Az előző évekhez hasonlóan a múzeum a szakterületüknek megfelelően idén is kutatási és konzultációs lehetőséget biztosít a tudományos kutatóknak, illetve a segítséget, útmutatást igénylő szakdolgozatíróknak, helytörténészeknek. Az egyéni kutatók kutatási engedély birtokában, a hatályos jogszabályok, rendelkezések alapján készített Szolgáltatási Szabályzat szerint vehetik igénybe a múzeum nyújtotta lehetőségeket.

*Múzeumi könyvtár könyvtárhasználata*

A Györffy István Nagykun Múzeum könyvtára szakkönyvtárként működik, a benne található könyvek és dokumentumok elsősorban tudományos kutatók számára elérhetőek és csak helyben használhatók. 2020-ban a múzeumot felkereső, kutatási engedéllyel rendelkező kutatók a könyvtárat a Szolgáltatási Szabályzatnak megfelelően vehetik igénybe.

A könyvtári állományt elsősorban az ajándékozás útján beszerzett könyvekkel gyarapítjuk, kivételes esetekben – fontos szakirodalom beszerzése esetén – vásárlással. Az év folyamán folyamatosan végezzük a gyűjteménybe került könyvek és nyomtatványok rendezését, leltározását, katalogizálását. (Felelős: Kántor Éva történész-művelődésszervező és dr. Nagy Molnár Miklós igazgató)

*Múzeumi honlap*

Múzeumunk saját honlapja a [www.karcagimuzeum.hu](http://www.karcagimuzeum.hu/) címen érhető el, amely elérhető a [www.karcag.hu](http://www.karcag.hu/) városi oldalról is. Saját honlapunkat a GDPR törvény szabályainak megfelelően működtetjük, e szabályok szerint továbbra is folyamatosan frissítjük. Rendezvényeinkről, programjainkról friss, aktuális információkat közlünk.

A Györffy István Nagykun Múzeum rendelkezik saját facebook-fiókkal is, amelyen szintén megjelennek a múzeummal kapcsolatos friss információk.

*Média megjelenések*

A Karcagi Hírmondó hetilap hasábjain és a Karcag Televízió folyamatosan közöl információkat, illetve tudósít az új időszaki kiállításainkról. Emellett törekszünk egyéb regionális és országos rádióadókon, valamint a más médiafelületeken való megjelenésre.

**4. Karcagi Hírmondó Szerkesztősége**

A Karcagi Hírmondó fő feladata, hogy informálja Karcag lakóit a legfontosabb városi történésekről, az önkormányzati munkáról. Az ingyenes önkormányzati hetilapnak 2020-ban 39 lapszáma jelenik meg. Az év utolsó kiadása színes naptármelléklettel készül.

**IV. Kiállítási tevékenység**

**1. Állandó kiállítások**

*Györffy István Nagykun Múzeum*

2020-ban a múzeum nyitva tartását január 3-tól december 20-ig tervezzük. A kiállítások vasárnap és hétfő kivételével naponta 10-17 óráig látogathatók.

*Nagykunsági Tájház*

A Nagykunsági Tájház állandó kiállítását 2020. május 1-től szeptember 30-ig vasárnap és hétfő kivételével naponta 10-16 óráig tervezzük látogathatóvá tenni az érdeklődők számára. Az ettől eltérő időpontokban előzetes bejelentkezés alapján fogadunk csoportokat (legalább 10 fő). A rendszeres nyitva tartást megbízási szerződéssel *1 fő* részmunkaidős munkatárs bevonásával kívánjuk megoldani.

*Kántor Sándor Fazekasház*

2020-ban a kiállítás május 1-től szeptember 30-ig, vasárnap és hétfő kivételével naponta 10-16 óráig lesz ismét látogatható. Az ettől eltérő időpontokban előzetes bejelentkezés alapján fogad csoportokat (legalább 10 fő). A rendszeres nyitva tartást megbízási szerződéssel *1 fő* részmunkaidős munkatárs bevonásával kívánjuk megoldani.

*Orvos- és Patikatörténeti Kiállítás*

A korábban kialakult gyakorlatnak megfelelően egész évben előre bejelentett csoportokat fogad.

*Szélmalom*

2020-ban várhatóan újra nyithatjuk az épületet, így annak látogathatósága szintén megoldható lesz. A kiállítás – terveink szerint – május 1-től szeptember 30-ig, vasárnap és hétfő kivételével naponta 10-16 óráig lesz ismét látogatható. Az ettől eltérő időpontokban előzetes bejelentkezés alapján fogad csoportokat (legalább 10 fő).

*Kövesdaráló*

A műemlék Kövesdaráló és Malomtörténeti Kiállítás ugyan nem a múzeum kezelésében lévő látogatható kiállítóhely, azonban működéséhez a múzeum szakmai segítséget nyújt. A kiállítás – előzetes bejelentkezés alapján – egész évben látogatható.

**2. Tervezett****időszaki kiállítások**

*2020-ban a múzeumban tervezett időszaki kiállítások:*

**– „Finta Sándor Brazíliában”** – a túrkevei Finta-testvérek kiállítása – február 5. – március 7.

**– „Kunkapu” –** a nagykunsági fedeles kapu típusai – március 12. **–** május 2.

**– „Huszárok a magyar történelemben”** – május 6. – június 6.

– **„1918/19/20” és a háromszoros NEM** – június 11. – szeptember 19.

**– „Jászkun redemptio 275”**  – szeptember – november 28.

**– 250 éves a Karcagi Római Katolikus Plébánia** – december 10. – 2021. január 16.

**4. Kiállításvezetők száma (magyar és idegen nyelven)**

**„A kunok öröksége – Népélet a Nagykunságban”** című állandó kiállításunkhoz 2012-ben készült papíralapú kiállításvezető magyar és angol nyelven. A kiállításvezető rövidített papíralapú változata orosz, német és francia nyelven is olvasható. Az idegen nyelvű változatok árus forgalomba nem kerültek. Az állandó kiállításhoz elektronikus vezető (DVD) is készült, amely szintén megvásárolható a múzeumban.

**V. Gyűjtemények gyarapítása és nyilvántartás**

**1. Gyűjteménygyarapítás**

A múzeumi gyűjtemények gyarapítása nagyrészt pénzügyi helyzetünk és lehetőségeink, illetve az esetlegesen megjelenő pályázatok függvénye. A múzeum gyűjteménygyarapítási stratégiájának megfelelően a 2020. évben is alapvető célkitűzésünk az olyan kvalitásos, illetve ritka tárgyak megszerzése, amelyek elengedhetetlenül szükségesek és hiányoznak tárgyi gyűjteményünkből. A tárgyvásárlás(ok)hoz elsősorban a Nemzeti Kulturális Alap aktuális pályázatán kívánjuk megszerezni a megfelelő anyagi fedezetet. (Felelős: dr. Nagy Molnár Miklós igazgató és Kántor Éva történész muzeológus)

**2. Nyilvántartás**

2020-ban folytatjuk a múzeumi műtárgyállomány revízióját. 15 db műtárgy beleltározásával kívánjuk csökkenteni a leltározatlan tárgyak számát. A tárgyrevíziót a raktári anyag költöztetését követően felgyorsítjuk. (Felelős: dr. Nagy Molnár Miklós néprajzos múzeumigazgató, Kántor Éva történész-művelődésszervező, Török Ágnes gyűjteménykezelő)

A papíralapú nyilvántartás mellett a törvényi előírások kötelezővé teszik a digitális nyilvántartás bevezetését is. A raktári költözést követően az év folyamán megkezdjük a tárgyi gyűjtemény digitális nyilvántartási rendszerét is, amelynek első lépése akkreditált nyilvántartási szoftver beszerzése.

**3. Hozzáférés**

A múzeum gyűjteményeinek digitalizációjára való felkészülés előkészítéseként tervezzük a megfelelő technikai berendezések (digitális fényképezőgép, nagy teljesítményű A/3-as szkenner és nagy teljesítményű háttértár) beszerzését. Így 2020-ban a múzeum digitalizálási stratégiájának, illetve az abban megfogalmazott ütemtervnek megfelelően folytathatjuk az adattári dokumentumok digitalizálását, illetve megkezdhetjük a tárgyi gyűjtemény darabjainak a digitalizálását. (Felelős: dr. Nagy Molnár Miklós igazgató, Kántor Éva történész-művelődésszervező. Török Ágnes gyűjteménykezelő)

**VI. Tudományos kutatás**

**1. Kutatási témák száma**

2020-ban a múzeum tudományos munkatársai a korábban megkezdett kutatásaikat az alábbi kutatási témákban folytatják:

*Nagy Molnár Miklós:*

– A Kántor Sándor Kossuth-díjas fazekasról és tanítványairól folytatott anyaggyűjtés befejezése, az elkészült kézirat nyomdai előkészítése.

– A Nagykunság népművészetének (kályhásság) kutatása.

*Kántor Éva:*

Általános, levéltári és egyéb forrásfeltárás:

– I. világháború hatása Karcagon, és a Nagykunságban,

– a Karcagi Plébánia története,

– Kuláküldözés témakörökben

**2. Hazai és nemzetközi kutatási programokban való részvétel**

Az év folyamán a múzeum munkatársai folytatják a Karcag városáról készítendő monográfia kutatási programjának előkészítését.

Múzeumunk részt vesz a szentendrei Szabadtéri Néprajzi Múzeum által szervezett I. világháborús országos adatbázisának létrehozásában, ennek megfelelően a helyi adatok összegyűjtése, pontosítása.

**3. Konferencián való részvétel**

2020-ban a múzeum munkatársai – a korábbiakhoz hasonlóan – a szakterületüknek megfelelő szakmai konferenciákon, szakmai továbbképzéseken vesznek részt.

*Nagy Molnár Miklós*

– Országos Múzeumigazgatói Konferencia, Visegrád, 2020. március 4-5.

*– Trianon és hatása – t*örténeti konferencia a DE Bölcsészettudományi Karával közösen,Karcag, 2020. március.

*–* MVMSZ közgyűlés, Csíkszeredában, 2020. április 27-30..

*Kántor Éva*

*– Trianon és hatása –* történeti konferencia a DE Bölcsészettudományi Karával közösen,Karcag, 2020. március.

**4. A múzeum dolgozói által jegyzett és tervezett publikációk száma**

*Nagy Molnár Miklós:*

– Kántor Sándor Kossuth-díjas fazekas és tanítványai – monográfia megjelentetése. (10 szerzői ív)

**VII. Műtárgyvédelem**

A Györffy István Nagykun Múzeum számára 2020. év kiemelt feladata a múzeum közel 9.000 darabos tárgyi gyűjteményének zökkenőmentes, az alapvető műtárgyvédelmi szempontok szem előtt tartásával történő átköltöztetése egy megfelelő raktárhelyiségbe.

A raktár megfelelően kialakított berendezésének kialakításánál elsődleges szempont az alapvető műtárgyvédelmi szempontok szem előtt tartása, az ideálishoz közelítő műtárgyvédelmi környezet kialakítása, amelyet az EMMI által kiírt támogatási pályázaton nyert összegből kívánunk megoldani. (Felelős: dr. Nagy Molnár Miklós igazgató, Kántor Éva történész-művelődésszervező, Török Ágnes gyűjteménykezelő)

A raktárban őrzött leltározott és leltározatlan műtárgyaink fokozott figyelmet és szükség szerinti beavatkozást igényelnek. A hatékonyabb műtárgyvédelem miatt 2020-ban továbbra is feladatunk a szakszerű műtárgyvédelmi beavatkozás legalább kétszeri megismétlése. (Felelős: dr. Nagy Molnár Miklós igazgató, Kántor Éva történész-művelődésszervező, Török Ágnes gyűjteménykezelő)

A múzeum jelenleg nem rendelkezik szakképzett restaurátorral, a műtárgyvédelmi feladatokat műtárgyvédelmi megbízottal látjuk el, akinek feladata, hogy rendszeres szakmai kapcsolatot tartson a megyei hatókörű városi múzeum restaurátoraival, szükség esetén kérje azok szakmai segítségét.

**VIII. Szakmai és társadalmi kapcsolatok**

**1. Kapcsolatok helyi intézményekkel és civil szervezetekkel**

A Györffy István Nagykun Múzeum a helybeli intézményekkel, a Déryné Kulturális, Turisztika, Sport Központ és Könyvtárral, emellett a város iskoláival és óvodáival szakmai kapcsolatokat ápol. A helyi civil szervezetek közül munkakapcsolattal rendelkezünk a Nagykun Városvédő Egyesülettel, a Kováts Mihály Baráti Társasággal, a Kunszövetséggel. A Nagykunsági Népművészek Egyesületének székhelye a múzeum.

**2. Múzeumi szakmai kapcsolatok**

A Györffy István Nagykun Múzeum Jász-Nagykun-Szolnok megye valamennyi múzeuma mellett jól működő szakmai kapcsolatokkal rendelkezik a kiskunsági múzeumok közül a kiskunhalasi Thorma János Múzeummal, a kiskunfélegyházi Kiskun Múzeummal, valamint a régiónkban található Hajdú-Bihar megyei és Szabolcs-Szatmár-Bereg megyei múzeumokkal. Az együttműködés alapvetően a múzeumi munka több területére terjed ki, így például a kiállítások vándoroltatására, illetve műtárgyak kölcsönzésére.

A régiós kapcsolatok mellett fontos szakmai kapcsolatunk a Néprajzi Múzeummal, illetve a szentendrei Szabadtéri Néprajzi Múzeummal, illetve más vidékek (Pest, Bács-Kiskun és Csongrád megyék) múzeumaival is. Országos szakmai kapcsolataink mélyítését szolgálja és szakmai érdekvédelmünket segíti, hogy múzeumunk tagja a Magyar Vidéki Múzeumok Szövetségének (MVMSZ).

**3. Kapcsolatok vidéki civil szervezetekkel**

A vidéki civil szervezetek közül jó a munkakapcsolatunk a Magyar Néprajzi Társasággal, a Pulszky Társaság Múzeumi Egyesülettel, a gyomaendrődi székhelyű Kállai Ferenc Népfőiskolai Társasággal és a Jászkun Kapitányok Tanácsával.

**4. Kapcsolatok egyetemi tanszékekkel**

Ugyancsak jó szakmai kapcsolatokkal rendelkezünk a Debreceni Egyetem Bölcsészettudományi Kar Néprajzi Tanszékével, valamint az ELTE Néprajzi Tanszéke mellett a Szegedi Egyetem Néprajz és Kulturális Antropológiai Tanszékével.

**5. Társadalmi tisztségek**

A múzeum igazgatója, dr. Nagy Molnár Miklós az MTA köztestületi és a Magyar Néprajzi Társaság tagja. Emellett tagja a Tájkutató Alapítvány kuratóriumának, a gyomaendrődi Kállai Ferenc Népfőiskolai Társaság kuratóriumának. Mindezek mellett a Magyar Vidéki Múzeumok Szövetsége Felügyelő Bizottságának is tagja.

Karcag, 2020. február 13.

dr. Nagy Molnár Miklós

múzeumigazgató